1,600 จุดผ่านไหม
ตลาดหุ้นคือสิ่งที่ยากต่อการคาดการณ์
23 ธ.ค. 2562

ลูบคมตลาดทุน : ธนะชัย ณ นคร
ตลาดหุ้นคือสิ่งที่ยากต่อการคาดการณ์
บางครั้งมองกันว่า วันนี้ วันนั้น หุ้นน่าจะขึ้น
แต่พอเปิดตลาดช่วงเช้ามา ดัชนีกลับร่วง พากันหัวทิ่มระนาวก็มี
หรือบางวันมองว่าจะลง
แต่กลับวิ่งขึ้น จนตกขบวน ต้องวิ่งไล่ตามกันฝุ่นตลบ
ก่อนหน้านี้ นักวิเคราะห์หลายคนต่างยกธงขาวกันล่ะ
เพราะมองว่าสิ้นปีนี้ดัชนีไม่น่าจะวิ่งไปไม่ถึงระดับ 1,600 จุดอีกครั้งแน่นอน
สาเหตุมาจาก ควานหาปัจจัยบวกเข้ามาสนับสนุนไม่เจอเลยจริง ๆ
ทั้งปัจจัยจากต่างประเทศ ในประเทศ
ทว่าล่าสุด จากการดูเส้นกราฟ ดูสัญญาณทางเทคนิค
ดัชนีเหมือนผงกหัวขึ้นมา หรือกำลังเป็นขาขึ้นอีกครั้ง หลังจากไปสร้างฐานบริเวณ 1,550 จุด แล้วค่อย ๆ ดีดกลับ
นักวิเคราะห์หลายคนเชื่อแบบนี้ครับ
สัปดาห์นี้จะมีเรื่องของการทำวินโดว์ เดรสซิ่ง (Window Dressing) หรือความพยายามที่จะดันงบของกองทุนต่าง ๆ ให้ออกมาสวยงาม
หลาย ๆ ครั้ง กลุ่มนักลงทุนสถาบัน หรือกองทุนต่าง ๆ นั้น
มักจะเข้าลงทุนในช่วงที่ตลาดกำลังเผลอ หรือไซด์เวย์แบบนี้แหละ
หุ้นที่อยู่ในเป้าหมาย จะอยู่ในกลุ่ม SET50 เป็นหลัก
พร้อมกับให้โฟกัสไปยัง หุ้นกลุ่มธนาคาร เช่น BBL และ KBANK
โดยเฉพาะ BBL นี่ มีการบอกกันว่า ราคาหลังจากร่วงลงมา และมาอยู่บริเวณ 160.50 บาท ถือว่ายังน่าสนใจ
และมีโอกาสไปต่อได้อีก
ยิ่งเป็นกองทุนที่ทยอยกลับเข้ามาซื้อด้วยแล้ว
กลุ่มนี้ ซื้อถือยาว ด้วยต้นทุนค่อนข้างต่ำ (มาก ๆ) และจะไปรอขายในช่วงที่ราคาใกล้เต็มมูลค่า หรือไม่ก็ถือยาวรับผลตอบแทนเงินปันผลเฉลี่ย 4% กว่า ไปเรื่อย ๆ ก็ยังได้
เมื่อวานนี้มีการจับตาหุ้นแบงก์อีกตัว
นั่นคือ แบงก์ทีเอ็มบี (TMB)
มูลค่าการซื้อขายเพิ่มขึ้นแบบมีนัยสำคัญ อย่างวานนี้ มูลค่าเทรดกว่า  935 ล้านบาท
เชื่อสิ! มีกองทุนต่าง ๆ เข้ามาผสมโรงทยอยเก็บหุ้นด้วยแน่ ๆ
อย่าลืมว่า TMB ราคาหุ้นยังถูกอยู่ค่อนข้างมาก เมื่อเทียบกับ “โอกาส” หลังการควบกิจการกับ TBANK
กสิกรไทย KBANK เป็นอีกหุ้นที่ถูกมองว่า อยู่ในเป้าหมายของกองทุนเช่นกัน
ย้อนหลังไป 5 วันทำการ
ราคาหุ้นขึ้น 3 วัน และไม่เปลี่ยนแปลง 2 วัน
แถมวอลุ่มหนาแน่นขึ้นตลอด
ส่วนหุ้นตัวอื่น ๆ ในกลุ่ม SET50 และราคายังต่ำกว่าพื้นฐาน มีอีกหลายตัวที่อยู่ในเป้าหมายของกองทุน เพื่อทำวินโดว์ ฯ
ผ่านมาถึงวันนี้
เกิดความคาดหวังอีกครั้งว่า น่าจะมีการไล่เก็บหุ้นในกลุ่ม SET50 และจะทำให้ดัชนีสิ้นปีนี้ทะลุเหนือ 1,600 จุดได้
ยิ่งช่วงสัปดาห์นี้ ไม่มีต่างชาติมาคอยขายหุ้นรบกวน (วานนี้ซื้อสุทธิ 724 ล้านบาท)
จึงมีโอกาสที่จะเห็นกองทุนทยอยเก็บหุ้นต่อเนื่อง
แต่ก็มีคำแนะนำเพิ่มเติมว่า สัปดาห์นี้ควรจะเล่นรอบกันไป หรือซื้อขายหุ้นกันให้เสร็จภายในสัปดาห์นี้
และไม่ต้อง “ห่อ” (หุ้น) กลับบ้าน  หรือเอาไปเที่ยวปีใหม่ด้วยล่ะ
พอเปิดมาต้นปี 2563 ค่อยมาว่ากันอีกทีแล้วกัน